Maison Croeff
D'Maison Croeff ass en historescht Gebai an der Stad Lëtzebuerg, op Nummer 11 an der Fleeschiergaass (Rue de la boucherie).

Am 14. Joerhonnert war an dësem Haus d'Sazlager vun der Stad, woufir et och nach Um Salzstapel genannt gëtt..

D'Haus huet an der säitlecher Fassad Fënsterbéi aus dem 16. Joerhonnert. Si goufe 1605 vum Hubert Croeff, deem deemolege Besëtzer, zougemauert.

An der 2. Hallschent vum 18. Joerhonnert gouf d'Haus vun der Famill Pescatore kaf, déi et ëm ee Stack vergréissere gelooss huet. D'Bannenariichtung, dorënner d'hëlzen Trap aus där Zäit an och aus dem fréien 19. Joerhonnert, sinn zu engem groussen Deel bis haut erhale bliwwen. Bemierkenswäert ass ë. a. ee getäfelte Sall aus dem fréien 19. Joerhonnert.

2002-2005 gouf d'Haus, zesumme mam Nopeschhaus, der Maison Mersch, vum Fonds de rénovations de la Vieille Ville am Fong restauréiert. Virdru sinn archeologesch Ausgruewungen am Keller gemaach ginn, déi Spuere vu Bebauunge bis zeréck an d'8. Joerhonnert fonnt hunn.

Et ass zanter dem 20. Oktober 1961 op der Lëscht vum Zousazinventaire vun de klasséierte Monumenter agedroen.

Haut ass ënnenan e Bicherbuttek, an de getäfelte Sall um 1. Stack, Salle Empire genannt, ka fir Konferenzen oder Virliesunge benotzt ginn.

Biller
D'Salle Empire

Literatur
 Yègles-Becker, I., C. Hommel & C. Esch, 2012. La maison Croeff. Um Salzstapel. In: Lëtzebuerg Alstad Vieille ville, S. 59-61. Erausgi vum Comité Alstad bei den Éditions Schortgen, Esch-Uelzecht, 176 S.

Kuckt och 
 Lëscht vun den nationale Monumenter an der Gemeng Lëtzebuerg

Um Spaweck 

Uewerstad
Gebaier an der Stad Lëtzebuerg
Klasséiert Monumenter an der Gemeng Lëtzebuerg